ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0173/99

υποβολή: Roberta Angelilli (NI) προς την Επιτροπή

(11 Φεβρουαρίου 1999)

Θέμα: Καθυστερήσεις όσον αφορά τις ενισχύσεις επιχειρήσεων που εδρεύουν σε υποβαθμισμένες συνοικίες

Αναφερόμενη στην προηγούμενη ερώτησή μου Ρ-3945/97(1) της 4ης Δεκεμβρίου 1997 "Κρατικές ενισχύσεις επιχειρήσεων που εδρεύουν σε υποβαθμισμένες αστικές περιοχές" θα ήταν σκόπιμο να υπενθυμίσω ότι ο νόμος της 7ης Αυγούστου 1997 αριθ. 266 (Επείγουσες παρεμβάσεις για την οικονομία, με τον οποίο εγκρίθηκε (άρθρο 14, τρίτη παύλα) η δαπάνη 46 δισ. λιρετών κατά το 1997 για τις επιχειρηματικές δραστηριότητες σε συγκεκριμένες περιοχές, συνάδει με τα όσα προβλέπει ο Κανονισμός περί "ρύθμισης των κρατικών ενισχύσεων στις επιχειρήσεις που εδρεύουν σε υποβαθμισμένες αστικές περιοχές" (Επίσημη Εφημερίδα των ΕΚ της 10ης Μαΐου 1997)(2). Από εκδόσεως αυτού του νόμου καθώς και του σχετικού εκτελεστικού διατάγματος που δημοσιεύθηκε τον Ιούλιο 1998 και που επιτρέπει την ουσιαστική εφαρμογή του, έχει παρέλθει περίπου ένας χρόνος. Το εν λόγω εκτελεστικό διάταγμα προβλέπει οι εμπλεκόμενες δημοτικές διοικήσεις να μεριμνήσουν για την πρακτική εφαρμογή του νόμου. Παρά το γεγονός αυτό, η πόλη της Ρώμης δεν έχει ακόμη λάβει σχετική απόφαση, μολονότι το διάταγμα όριζε ως διοικητική προθεσμία την 29 Μαΐου 1998. Έχοντας υπόψη τα προαναφερθέντα, θα μπορούσε άραγε η Επιτροπή να αναφέρει.

1. κατά πόσον η αναστολή του χρόνου εφαρμογής παραβλάπτει τους σκοπούς του κανονισμού της ΕΕ που είναι η παροχή βοήθειας στις επιχειρήσεις οι οποίες εδρεύουν σε υποβαθμισμένες συνοικίες;

2. κατά πόσον η εφαρμογή της προαναφερθείσας εθνικής νομοθεσίας σε ορισμένες αστικές περιοχές, και όχι στη Ρώμη, μπορεί να έχει αρνητικές συνέπειες για τον ελεύθερο ανταγωνισμό;

3. εαν θα μπορούσε να τοποθετηθεί γενικότερα επί του εν λόγω ζητήματος;

Απάντηση του κ. Van Miert εξ ονόματος της Επιτροπής

(22 Μαρτίου 1999)

Η Επιτροπή μπορεί μόνον να αναφερθεί στις απαντήσεις που έδωσε στο αξιότιμο μέλος στις γραπτές ερωτήσεις του P-2628/97(3) και P-3945/97.(4)

Η ρύθμιση των κρατικών ενισχύσεων στις επιχειρήσεις που εδρεύουν σε υποβαθμισμένες αστικές περιοχές(5) αποσκοπεί στη διασαφήνιση των κριτηρίων βάσει των οποίων η Επιτροπή εξετάζει το συμβιβάσιμο με την κοινή αγορά των κρατικών ενισχύσεων που χορηγούνται σε υποβαθμισμένες αστικές περιοχές. Πρόκειται για διευκρινίσεις που δίδονται στα κράτη μέλη και όχι για πρόσκληση για τη χορήγηση ενισχύσεων της μορφής αυτής. Εναπόκειται στα κράτη μέλη να λάβουν τις σχετικές αποφάσεις και σε παρόμοια περίπτωση, υποχρεούνται να κοινοποιήσουν προς έγκριση στην Επιτροπή τα σχέδια που προτίθενται να καταρτίσουν για το θέμα.

(1) ΕΕ C 187 της 16.6.1998, σελ. 99.

(2) ΕΕ C 146 της 14.5.1997, σελ. 6.

(3) ΕΕ C 82 της 17.3.1998.

(4) ΕΕ C 18 της 16.6.1998.

(5) ΕΕ C 146 της 14.5.1997.
ΓΡΑΠΤΗ ΕΡΩΤΗΣΗ E-0779/99

υποβολή: Cristiana Muscardini (NI) προς την Επιτροπή

(29 Μαρτίου 1999)

Θέμα: Ιδιωτικοποιήσεις και μονοπώλια στο γαλακτοκομικό τομέα

Η εταιρία Parmalat απορρόφησε πρόσφατα μία σειρά ιταλικών εταιριών που λειτουργούν στο γαλακτοκομικό τομέα από την Polenghi έως την Centrale del latte di Roma όσον αφορά την Ιταλία και έθεσε σε ενέργεια μία πολιτική επέκτασης στο εξωτερικό, ιδίως στη Βραζιλία. Οι αγορές αυτές προκάλεσαν αύξηση των χρεών της εταιρίας και δημιούργησαν εκ των πραγμάτων μία κατάσταση μονοπωλίου στον τομέα του γάλακτος.

Μπορεί να ανακοινώσει η Επιτροπή,, η οποία σωστά παρενέβη επ' ευκαιρία της πρώτης πώλησης της Centrale del latte di Roma, που είχε τότε εντοπισθεί ως κρατική ενίσχυση, εάν προτίθεται σήμερα να παρέμβει για να θέσει τροχοπέδη σε μία αγορά που δημιουργεί μονοπώλιο ή τουλάχιστον δεσπόζουσα θέση στον τομέα του γάλακτος και τούτο σε βάρος του καταναλωτή και κατά της αρχής του ελεύθερου ανταγωνισμού του προϊόντος;

Απάντηση του κ. Van Miert εξ ονόματος της Επιτροπής

(4 Μαΐου 1999)

Σύμφωνα με τον κανονισμό περί συγκεντρώσεων επιχειρήσεων(1), η Επιτροπή έχει την αποκλειστική αρμοδιότητα για όλες τις συγκεντρώσεις όπως η συγχώνευση, η απορρόφηση και οι κοινές επιχειρήσεις εν πλήρη λειτουργία που έχουν κοινοτική διάσταση δηλαδή που αφορούν εταιρίες των οποίων ο κύκλος εργασιών υπερβαίνει το όριο που προβλέπει ο κανονισμός περί συγκεντρώσεων. Κάτω αυτού του ορίου τα κράτη μέλη μπορούν να εφαρμόσουν τους δικούς τους νόμους περί συγκεντρώσεων επιχειρήσεων.

Η Επιτροπή πρέπει να ενημερώνεται για όλες τις συγκεντρώσεις στις οποίες εφαρμόζεται ο κανονισμός πριν την πραγματοποίησή τους.

Η Επιτροπή τις ελέγχει όλες με σκοπό να εκτιμήσει κατά πόσο θα δημιουργήσουν ή θα ενισχύσουν θέση που δυνατόν να παρακωλύει τον ανταγωνισμό στην κοινή αγορά ή σε σημαντικό τμήμα της. Σύμφωνα με το αποτέλεσμα του ελέγχου αυτού, η Επιτροπή αποφασίζει κατά πόσο οι εκάστοτε συγκεντρώσεις είναι ή όχι συμβατές με την κοινή αγορά.

σον αφορά την απορρόφηση που πραγματοποιήθηκε από την εταιρία Parmalat όπως αναφέρει το αξιότιμο μέλος του Κοινοβουλίου, η Επιτροπή δεν έχει ενημερωθεί σχετικά προς το παρόν. Βέβαια, η απορρόφηση αυτή δεν έχει κοινοτική διάσταση. Η Επιτροπή γνωρίζει ότι οι ιταλικές αρχές για τον ανταγωνισμό (Autorità Garante della Concorrenza e del Mercato) διεξάγουν έρευνα για την εταιρία Parmalat. Συγκεκριμένα, οι αρχές αποφάσισαν ήδη να σταματήσουν τη διαδικασία απορρόφησης της Rome milk depot, ενώ οι διαδικασίες όσον αφορά την Polenghi συνεχίζονται.

Η Επιτροπή προτείνει στο αξιότιμο μέλος του Κοινοβουλίου να απευθύνει την ίδια ερώτηση στις ιταλικές αρχές για τον ανταγωνισμό.

(1) Κανονισμός (ΕΟΚ) 4064/89 του Συμβουλίου της 21ης Δεκεμβρίου 1989, ΕΕ L 395 της 30.12.1989; διορθωτικό ΕΕ L 257 της 21.9.1990;όπως τροποποιήθηκε πρόσφατα από τον κανονισμό (ΕΟΚ) 1310/97 της 30 Δεκεμβρίου 1997 που τροποποιεί τον κανονισμό (ΕΟΚ) 4064/89 για τον έλεγχο των συγκεντρώσεων μεταξύ επιχειρήσεων, ΕΕ L 180 της 9.7.1997; διορθωτικό στην ΕΕ L 40 της 13.2.1998.
ΓΡΑΠΤΗ ΕΡΩΤΗΣΗ E-0481/99

υποβολή: Cristiana Muscardini (NI) προς την Επιτροπή

(5 Μαρτίου 1999)

Θέμα: Αυτόματη απέλαση των διακινουμένων εργαζομένων

Ο Υπουργός Δικαιοσύνης του ομοσπόνδου κρατιδίου της Βάδης-Βυτεμβέργης Goll και ιδιαίτερα ο εντεταλμένος δικαστής Knapp δήλωσαν δημοσίως ότι έθεσαν σε ενέργεια ένα σύστημα "αυτομάτων απελάσεων" των διακινουμένων εργαζομένων και των ξένων γενικώς που κατηγορούνται για παραβίαση του άρθρου 56 της Συνθήκης, που προβλέπει μεν την απέλαση για λόγους δημόσιας τάξης και ασφάλειας, περιορίζεται όμως σε γεγονότα και συμπεριφορές που αποτελούν σοβαρό κίνδυνο για τη φιλοξενούσα χώρα.

Σήμερα όμως δεν φαίνεται να συμβαίνει τούτο για τους εργαζομένους από χώρες της ΕΕ που με τις θυσίες τους τίμησαν τη θετή πατρίδα και συνέβαλαν στην πρόοδο της χώρας όπου διαβιούν και εργάζονται.

Η στάση αυτή των γερμανικών αρχών εντάσσεται στο κριτήριο διαχείρισης των αδειών παραμονής που περιλαμβάνεται στην AzufenthG/EWG που χρησιμοποιεί για λόγους εξωτερικής πολιτικής τη φιλοσοφία της υφιστάμενης κοινοτικής νομοθεσίας και αποδεικνύει επιπλέον την ασυμβατότητά της με τη συνθήκη διότι εφαρμόζει μία αδικαιολόγητη διάκριση μεταξύ διακινουμένων εργαζομένων όταν εξομοιώνει στις απελάσεις για λόγους δημόσιας τάξης,τους εργαζομένους που προέρχονται από κοινοτικές χώρες και εκείνους από τρίτες χώρες.

Δεδομένου ότι η εν λόγω διάκριση βασίζεται αποκλειστικά σε κριτήρια αποκλειστικώς καθορισθέντα από εθνικές αρχές και μπορεί να αλλοιώσει την ελεύθερη κυκλοφορία των διακινουμένων εργαζομένων, θα μπορούσε η Επιτροπή να ενεργήσει εις τρόπον ώστε, είτε να καταργηθεί ο εν λόγω κανόνας, είτε να ερμηνευθεί και να εφαρμοσθεί εις τρόπον ώστε να διασφαλίζεται το ότι όλοι οι διακινούμενοι εργαζόμενοι, προερχόμενοι από χώρες της ΕΕ, ανεξάρτητα από τον τύπο της άδειας παραμονής που κατέχουν, ως ευρωπαίοι πολίτες, θα μπορούν να έχουν την ίδια δικαστική και ποινική αντιμετώπιση με τους πολίτες της Ομοσπονδιακής Δημοκρατίας της Γερμανίας;
ΓΡΑΠΤΗ ΕΡΩΤΗΣΗ E-0693/99

υποβολή: Sebastiano Musumeci (NI) προς την Επιτροπή

(26 Μαρτίου 1999)

Θέμα: Απαγόρευση εισαγωγής γλεύκους από τρίτες χώρες

Έχοντας υπόψη ότι η πρόταση της Επιτροπής σχετικά με τη νέα ΚΟΑ προβλέπει τη δυνατότητα εισαγωγής γλεύκους από τρίτες χώρες και τη χρησιμοποίησή του για την παραγωγή οίνου;

λαμβάνοντας υπόψη ότι η υλοποίηση μιας τέτοιας πρότασης θα αποτελούσε σοβαρό πλήγμα για την αμπελοκαλλιέργεια της Σικελίας και της Μεσογείου γενικότερα, επειδή έρχεται, μεταξύ άλλων, σε προφανή αντίθεση με την πολιτική γραμμή της Επιτροπής της ΕΕ η οποία αφενός ζητεί από τους ιταλούς αμπελουργούς να συγκρατήσουν την παραγωγή τους και, αφετέρου, πραγματοποιεί ανοίγματα προς την παραγωγή τρίτων χωρών;

εκτιμώντας εξάλλου ότι αυτές οι εξωκοινοτικές παραγωγές παρέχουν στα κράτη μέλη που τις χρησιμοποιούν τη δυνατότητα να γίνουν γνωστά ως "παραγωγοί" με όλα τα αποτελέσματα και να απολαύουν, ως εκ τούτου, των ιδίων ενισχύσεων που προβλέπονται για τους παραγωγούς οι οποίοι χρησιμοποιούν σταφύλια που παράγονται στην Κοινότητα;

θα μπορούσε η Επιτροπή να γνωστοποιήσει ποιές πρωτοβουλίες σκοπεύει να λάβει:

1. προκειμένου να απαγορευθεί η εισαγωγή στην Ιταλία γλεύκους τρίτων χωρών και, κατά συνέπεια, περαιτέρω επιβάρυνση της ιταλικής γεωργίας της οποίας το κρασί αποτελεί σύμβολο της μεσογειακής παραγωγής;

2. προκειμένου να απαγορευθεί, στις χώρες εκείνες στις οποίες ισχύει, η διατήρηση της μεθόδου εμπλουτισμού του γλεύκους με σακχαρόζη;

Απάντηση του κ. Fischler εξ ονόματος της Επιτροπής

(30 Απριλίου 1999)

Το Συμβούλιο κατέληξε σε συμφωνία σχετικά με την πρόταση μεταρρύθμισης της κοινής οργάνωσης αγοράς στον οινικό τομέα.

Η συμφωνία αυτή διατηρεί τη σημερινή κατάσταση όσον αφορά τις εισαγωγές γλεύκους σταφυλιών από τρίτες χώρες και προβλέπει επομένως την απαγόρευση οινοποίησης του γλεύκους αυτού.

Από την άλλη πλευρά, ήταν απόλυτη ανάγκη να διαφυλαχθεί η καθεστηκυία κατάσταση σε θέματα οινολογικών πρακτικών, συμπεριλαμβανομένης της δυνατότητας εμπλουτισμού με σακχαρόζη σε ορισμένες περιφέρειες, προκειμένου να επιτευχθεί πολιτική συμφωνία επί της προτάσεως αυτής.
ΓΡΑΠΤΗ ΕΡΩΤΗΣΗ E-0174/99

υποβολή: Roberta Angelilli (NI) προς την Επιτροπή

(11 Φεβρουαρίου 1999)

Θέμα: Διακριτική νομοθεσία σε βάρος ιταλών πολιτών της επαρχίας του Bolzano

Αναφερόμενη στην προγενέστερη ερώτησή μου Ε-3040/98(1) σχετικά με τις διακρίσεις που εισάγονται σε βάρος των ιταλών πολιτών που κατοικούν στην επαρχία του Bolzano, θα ήθελα να πληροφορήσω την Επιτροπή ότι, στο μεταξύ διάστημα, εγκρίθηκε ο νόμος στον οποίο είχα αναφερθεί (Επαρχιακός Νόμος της 17ης Δεκεμβρίου 1998, αριθ. 13 "Διάταγμα για την Επιδοτούμενη Στέγαση").

Έχοντας υπόψη τα προαναφερθέντα, θα μπορούσε άραγε η Επιτροπή να τοποθετηθεί επί του ως άνω ζητήματος;

Απάντηση του κ. Monti εξ ονόματος της Επιτροπής

(26 Μαρτίου 1999)

Μετά από λεπτομερή εξέταση του επαρχιακού νόμου αριθ. 13 "Διάταγμα για την Επιδοτούμενη Στέγαση" (legge provinciale n.13 "Ordinamento dell'Edilizia Abitativa Agevolata") της επαρχίας του Bolzano, της 17ης Δεκεμβρίου 1998, η Επιτροπή δεν διαπίστωσε την ύπαρξη διάκρισης εις βάρος πολιτών της Ένωσης, η οποία απαγορεύεται από το Κοινοτικό δίκαιο. Πράγματι, το άρθρο 4 του εν λόγω νόμου εξομοιώνει, για τους σκοπούς του νόμου, τα πρόσωπα που επιθυμούν να εγκατασταθούν στην επαρχία του Bolzano, αφού έχουν κατοικήσει σ' αυτή τουλάχιστον πέντε έτη και έχουν μεταναστεύσει στο εξωτερικό, με τα πρόσωπα που κατοικούν στην επαρχία, και αυτό ανεξάρτητα από την υπηκοότητά τους. Εξάλλου, το άρθρο 5, παράγραφος 6, του ίδιου νόμου εγγυάται την ίση μεταχείριση των υπηκόων των άλλων κρατών μελών που κατοικούν και ασκούν οικονομική δραστηριότητα στην επαρχία του Bolzano.

(1) ΕΕ C 182 της 28.6.1999, σελ. 40.
ΓΡΑΠΤΗ ΕΡΩΤΗΣΗ E-0567/99

υποβολή: Roberta Angelilli (NI) προς την Επιτροπή

(12 Μαρτίου 1999)

Θέμα: Εκσυγχρονισμός της κεντρικής μονάδας επεξεργασίας γάλακτος της Ρώμης

Αναφορικά με διάφορες ερωτήσεις που υπεβλήθησαν με θέμα τη νομιμότητα της ιδιωτικοποίησης της κεντρική μονάδας επεξεργασίας γάλακτος της Ρώμης και, ειδικότερα, η απάντηση στην ερώτηση E-3408/97(1), στην οποία ο Επίτροπος κ. Fischler αναφέρεται σε καταγγελία που αφορά τη χορήγηση πόρων του δημοσίου για τον εκσυγχρονισμό της κεντρικής μονάδας επεξεργασίας γάλακτος της Ρώμης, θα μπορούσε άραγε η Επιτροπή να αναφέρει ποια ήταν, στο μεταξύ, η πορεία της εν λόγω καταγγελίας και ποια μέτρα σκοπεύει να προωθήσει ενδεχομένως η Επιτροπή;

Απάντηση του κ. Fischler εξ ονόματος της Επιτροπής

(31 Μαρτίου 1999)

Μετά την κίνηση της διαδικασίας που προβλέπεται στο άρθρο 93 παράγραφος 2 της συνθήκης ΕΚ σχετικά με τις ενισχύσεις που χορηγήθηκαν από την Κοινότητα της Ρώμης στο πλαίσιο της ενεργοποίησης και της ιδιωτικοποίησης του κεντρικού γαλακτοκομείου της Ρώμης, η Επιτροπή ελπίζει να είναι σε θέση προσεχώς να εκδώσει μία τελική απόφαση για το θέμα αυτό.

(1) ΕΕ C 158 της 25.5.1998, σελ. 103.
ΓΡΑΠΤΗ ΕΡΩΤΗΣΗ E-0627/99

υποβολή: Cristiana Muscardini (NI) προς την Επιτροπή

(12 Μαρτίου 1999)

Θέμα: Κοινοτικοί πόροι και "Sviluppo Italia"

Όπως είναι γνωστό, το νομοθετικό διάταγμα 1/99 προβλέπει την ίδρυση μιας μετοχικής εταιρίας (holding) με την επωνυμία SVILUPPO ITALIA στην οποία εκχωρούνται οι κρατικές μετοχές επιχειρήσεων που ήδη λειτουργούν, με στόχο τη δημιουργία ενός ενιαίου ομίλου με τους στόχους που αναφέρονται στο άρθρο 1, δεύτερο εδάφιο. Το εν λόγω νομοθετικό διάταγμα προβλέπει στη συνέχεια την υποδιαίρεση των λειτουργικών δραστηριοτήτων μεταξύ "αναπτυξιακών υπηρεσιών" και "χρηματοπιστωτικών υπηρεσιών" που κατανέμονται αντιστοίχως σε δύο εταιρίες οι οποίες τελούν υπό τον έλεγχο της SVILUPPO ITALIA. Έχοντας υπόψη ότι.

Δημόσιοι πόροι κοινοτικής προέλευσης, που προορίζονται ρητώς για την "χρηματοδότηση" προγραμμάτων επιχειρηματικής δραστηριότητας και για περιοχές που διέρχονται κρίση, χρησιμοποιούνται ως ιδρυτικό κεφάλαιο "επιχειρηματικού κινδύνου" του οποίου η ρευστότητα (χρηματοδότηση) υπέρ ενός μοναδικού φορέα επισήμως ιδιωτικού χαρακτήρα (ανώνυμη εταιρία), αλλά στην ουσία ελεγχόμενου από το κράτος, με δυνατότητα χρησιμοποίησης για παρεμβάσεις άλλες εκείνων για τις οποίες προορίζονται οι πόροι;

Δεν έχουν προβλεφθεί λογιστικές διακρίσεις ανάμεσα στις δραστηριότητες που ασκούνται για την ικανοποίηση απαιτήσεων δημόσιου χαρακτήρα και δραστηριότητες που ασκούνται στα πλαίσια του επιχειρηματικού καθεστώτος, οι εταιρίες της SVILUPPO ITALIA θα βρεθούν να κατέχουν δεσπόζουσα θέση στην αγορά των υπηρεσιών ανάπτυξης και χρηματοπιστωτικών υπηρεσιών;

Η ομάδα SVILUPPO ITALIA έχει δομή νομικού προσώπου ιδιωτικού δικαίου, έναντι του οποίου είναι μικρότερες οι ρήτρες ασφάλειας και εγγύησης σε σύγκριση εκείνων που ισχύουν για φορείς δημοσίου δικαίου,

Δεν συμφωνεί άραγε η Επιτροπή ότι υπάρχουν ενδεχόμενες αντιθέσεις με την κοινοτική νομοθεσία στοντομέα των διαρθρωτικών ταμείων, των κρατικών ενισχύσεων και του ανταγωνισμού;

Απάντηση του κ. Van Miert εξ ονόματος της Επιτροπής

(16 Απριλίου 1999)

Τα επιχειρησιακά μέτρα που λαμβάνει ένα κράτος μέλος για τη διαχείριση των διαρθρωτικών ταμείων εντάσσονται στο πλαίσιο των εξουσιών του εν λόγω κράτους μέλους. Συνεπώς, η επιλογή να εκχωρηθούν μετοχές του κράτους μέλους σε ενιαίο όμιλο, που διαθέτει νομική προσωπικότητα, δεν αποτελεί θέμα που να αφορά τους κοινοτικούς κανόνες περί κρατικών ενισχύσεων.

Η Συνθήκη ΕΚ (άρθρο 222) δεν θίγει το καθεστώς κυριότητας που υφίσταται στα κράτη μέλη. Κατά την έννοια αυτή, η σύσταση, εκ μέρους κάποιου κράτους μέλους, μετοχικής εταιρείας (holding) ιδιωτικής φύσεως που λειτουργεί στην αγορά δεν συνιστά παράβαση των κοινοτικών κανόνων ανταγωνισμού.

Εν πάση περιπτώσει, οι ενδεχόμενες ανταγωνιστικές δραστηριότητες της Sviluppo Italia θα υπόκεινται στους κοινοτικούς κανόνες ανταγωνισμού και, ιδίως, στους κανόνες τους σχετικούς με τις κρατικές ενισχύσεις.
ΓΡΑΠΤΗ ΕΡΩΤΗΣΗ E-0071/99

υποβολή: Roberta Angelilli (NI) προς την Επιτροπή

(27 Ιανουαρίου 1999)

Θέμα: Χρεωμένες οργανώσεις και συνεισφορές ΕΕ

Εγινε γνωστό από τον τύπο ότι ορισμένοι ένοικοι ακινήτων που ανήκουν στην ΙΑCP στη Ρώμη έχουν σοβαρά χρέη. Μεταξύ αυτών περιλαμβάνονται και διάφορες έδρες κομμάτων και ενώσεων. Μεταξύ των πλέον χρεωμένων διακρίνονται οι ένοικοι ενός μεγάλου ακινήτου στην πλατεία S. Maria Liberatrice 45 scala e/f δηλαδή ο συνεταιρισμός Stadion και η ένωση Kemir.

Διάφοροι πολίτες διετύπωσαν την υποψία ότι οι πολιτιστικές δραστηριότητες που προαγάγουν οι οργανώσεις αυτές στην πραγματικότητα δεν πραγματοποιούνται.

Υπό το πρίσμα των ανωτέρω ερωτάται η Επιτροπή:

1. Οι προαναφερθείσες οργανώσεις λαμβάνουν εισφορές εκ μέρους της Ευρωπαϊκής Ένωσης;

2. Ποιά είναι τα αρμόδια όργανα ή γραφεία για τον έλεγχο των χρηματοδοτήσεων που ενδεχομένως χορηγούνται από την ΕΕ στις οργανώσεις αυτές;

3. Οι προαναφερθείσες οργανώσεις έχουν λάβει συνεισφορές στο παρελθόν και εάν ναι ποιού ύψους;

4. Το χρέος τους έναντι της ΙΑCP δεν έρχεται σε αντίθετη με τη χορήγηση συνεισφορών εκ μέρους της ΕΕ;

5. Ποιά είναι η γνώμη της επί του θέματος;

Απάντηση του κ. Liikanen εξ ονόματος της Επιτροπής

(14 Απριλίου 1999)

Τόσο ο συνεταιρισμός Stadion όσο και ένωση Kemir, που είναι εγκατεστημένες στην αναφερόμενη διεύθυνση, είναι άγνωστες στις λογιστικές υπηρεσίες της Επιτροπής. Εξάλλου, είναι σκόπιμο να τονισθεί ότι ο Δήμος της Ρώμης δεν περιλαμβάνεται μεταξύ των περιοχών που μπορούν να τύχουν των ευεργετημάτων των κοινοτικών διαρθρωτικών ταμείων.
ΓΡΑΠΤΗ ΕΡΩΤΗΣΗ E-0689/99

υποβολή: Amedeo Amadeo (NI) προς την Επιτροπή

(26 Μαρτίου 1999)

Θέμα: Εισαγωγές μανιταριών

Εάν υποτεθεί ότι μία ιταλική επιχείρηση εισήγαγε, κατά τη διάρκεια της τελευταίας τριετίας, μανιτάρια τουρσί και μανιτάρια σκέτα από την Κίνα θα μπορούσε άραγε η ίδια επιχείρηση να εξασφαλίσει για το 2000 τη δυνατότητα εισαγωγής και μανιταριών σε άρμη;

Ποιά είναι η επιτρεπόμενη ποσότητα για την εισαγωγή μανιταριών σε άρμη επιτρέπεται;

Πώς υπολογίζεται αυτή η ποσότητα;

Απάντηση του κ. Fischler εξ ονόματος της Επιτροπής

(28 Απριλίου 1999)

Η ερώτηση του Αξιότιμου Μέλους του Κοινοβουλίου αφορά τις εισαγωγές που πραγματοποιούνται στο πλαίσιο της δασμολογικής ποσόστωσης κονσερβών μανιταριών του γένους "Agaricus" τα οποία υπόκεινται στους κωδικούς ΣΟ 0711 90 40, 2003 10 20 ή 2003 10 30.

Ο κανονισμός (ΕΚ) 2125/95 της Επιτροπής, της 6ης Σεπτεμβρίου 1995(1), σχετικά με το άνοιγμα και τον τρόπο διαχείρισης της ποσόστωσης αυτής, κανονισμός ο οποίος τροποποιήθηκε, τελευταία, από τον κανονισμό (ΕΚ) 2493/98(2) θέσπισε τις ειδικές διατάξεις προκειμένου να εξασφαλιστεί η δίκαιη κατανομή των διαθεσίμων ποσοτήτων, εκ των οποίων 22.750 τόνοι για τα προϊόντα με προέλευση την Κίνα, μεταξύ των διαφόρων συναλλασσομένων της Κοινότητας. Μέρος των ποσοτήτων αυτών επιφυλάσσεται στους εισαγωγείς τους επιλεγόμενους "παραδοσιακούς", οι οποίοι προσδιορίζονται στο άρθρο 4 σημείο α) του κανονισμού.

Μία εταιρία δεν μπορεί να αναφέρει εισαγωγές οι οποίες πραγματοποιήθηκαν εκτός του πεδίου εφαρμογής του εν λόγω κανονισμού προκειμένου να αναγνωρισθεί ως "παραδοσιακός εισαγωγός" αλλά, μπορεί, ωστόσο, να τύχει ορισμένων ποσοτήτων της ποσόστωσης με την ιδιότητα του "νέου εισαγωγού" εφόσον ανταποκρίνεται στους όρους που ορίζονται στο σημείο β) του εν λόγω άρθρου.

Πέρα από την προαναφερθείσα ποσόστωση, οι εισαγωγές των εν λόγω προϊόντων δεν περιορίζονται ποσοτικά.

(1) ΕΕ L 212 της 7.9.1995.

(2) ΕΕ L 309 της 19.11.1998.
ΓΡΑΠΤΗ ΕΡΩΤΗΣΗ E-0175/99

υποβολή: Amedeo Amadeo (NI) προς την Επιτροπή

(11 Φεβρουαρίου 1999)

Θέμα: Καταπολέμηση της χρήσης αναβολικών

Τα υφιστάμενα σε εθνικό επίπεδο μέτρα για την καταπολέμηση της χρήσης αναβολικών στον αθλητισμό δεν αρκούν πλέον για την αποτελεσματική καταπολέμηση ενός φαινομένου που ξεπερνά τα σύνορα των μεμονωμένων κρατών και έχει αποκτήσει ανησυχητικές διαστάσεις.

Η σημαντικότερη ανησυχία εντοπίζεται στο γεγονός ότι η χρήση αναβολικών απαντά σήμερα όχι μόνο στον επαγγελματικό αθλητισμό αλλά και στις αθλητικές δραστηριότητες των ερασιτεχνών και του ελεύθερου χρόνου.

Ποιά είναι η άποψη της Επιτροπή όσον αφορά την έκδοση, το ταχύτερο δυνατόν, μιας οδηγίας με σκοπό την εναρμόνιση των υφισταμένων εθνικών μέτρων για:

1. τον καθορισμό ελάχιστων κριτηρίων εφαρμογής σε ό,τι αφορά τους ελέγχους;

2. την εναρμόνιση των εργαστηριακών μεθόδων μέσω της δημιουργίας μιας Ευρωπαϊκής Υπηρεσίας Ελέγχων;

3. τη συμπερίληψη, στον κατάλογο των ναρκωτικών ουσιών, όχι μόνον των ουσιών εκείνων που βλάπτουν την υγεία αλλά και εκείνων οι οποίες, μολονότι εμφανίζονται ως αθώες, είναι δυνατόν να μεταβάλουν τις επιδόσεις ενός αθλητή;

4. τη θέσπιση ενός καθεστώτος κυρώσεων που θα επιβάλλονται σε όλο το έδαφος της ΕΕ σε περίπτωση κατά την οποία διαπιστωθεί η χρήση αναβολικών;

Απάντηση του κ. Oreja εξ ονόματος της Επιτροπής

(15 Μαρτίου 1999)

Η Επιτροπή συμμερίζεται τις απόψεις του αξιότιμου μέλους για τη διεθνή διάσταση του προβλήματος της χρήσης αναβολικών (ντόπινγκ) στον αθλητισμό, καθώς και για τις επιπτώσεις του φαινομένου αυτού στον ερασιτεχνικό τομέα.

Η Επιτροπή σημείωσε το αίτημα που διατύπωσε το Ευρωπαϊκό Συμβούλιο της Βιέννης σχετικά με την καταπολέμηση του ντόπινγκ, το ψήφισμα του Κοινοβουλίου της 17ης Δεκεμβρίου 1998 για το ίδιο θέμα καθώς και τη δήλωση της προεδρίας του Συμβουλίου, μετά την άτυπη σύνοδο των υπουργών αθλητισμού της 18ης Ιανουαρίου 1999 στη Βόννη. Η Επιτροπή έλαβε επίσης μέρος στις εργασίες της παγκόσμιας διάσκεψης για το ντόπινγκ, η οποία διοργανώθηκε από τη Διεθνή Ολυμπιακή Επιτροπή στη Λωζάννη.

Λαμβανομένων υπόψη των διαφορετικών απόψεων, η Επιτροπή συνέστησε ομάδα εργασίας με τα κράτη μέλη και με το Συμβούλιο της Ευρώπης, ως παρατηρητής, προκειμένου να μελετηθούν ενδεχόμενες κοινοτικές ενέργειες. Οι ενέργειες αυτές αναφέρονται, μεταξύ άλλων, στα θέματα που θίγει το αξιότιμο μέλος.

Η Επιτροπή θα υποβάλει έκθεση των αποτελεσμάτων των εν λόγω εργασιών κατά την άτυπη σύνοδο των υπουργών αθλητισμού που θα διεξαχθεί στο Paderborn από 31 Μαΐου 1999 έως 2 Ιουνίου 1999. Η έκθεση θα διαβιβασθεί και στο Κοινοβούλιο.
ΓΡΑΠΤΗ ΕΡΩΤΗΣΗ E-0312/99

υποβολή: Klaus Lukas (NI) προς την Επιτροπή

(19 Φεβρουαρίου 1999)

Θέμα: Ευρωπαïκό Ίδρυμα Επαγγελματικής Κατάρτισης και αγνοούμενοι κοινοτικοί πόροι - συνέχεια

Η απάντηση Ε-3560/98(1) της κ. Cresson εξ ονόματος της Επιτροπής άφησε πολλά ερωτήματα αναπάντητα. Για το λόγο αυτό υποβάλλω τα εξής ερωτήματα στην Επιτροπή:

Πόσα από τα 471.000 Ecu που αναφέρονται στην απάντηση ανέκτησε στο εντωμεταξύ η Επιτροπή;

Πόσα χρήματα διατέθηκαν από την Επιτροπή μεταξύ Σεπτεμβρίου 1996 και Ιανουαρίου 1997 σ' αυτό το γαλλο-πολωνικό σχέδιο;

Πόσα χρήματα μπόρεσε να αποκομίσει η Επιτροπή από την πώληση υλικού που είχε τεθεί στη διάθεση αυτού του σχεδίου;

Πόσα χρήματα ελπίζει ακόμη να ανακτήσει η Επιτροπή και πότε;

Απάντηση του κας Cresson εξ ονόματος της Επιτροπής

(1 η Απριλίου 1999)

Η Γαλλο-Πολωνική Σχολή επέστρεψε το ποσόν των 264.538 ECU στην Ευρωπαϊκή Επιτροπή.

Μεταξύ Σεπτεμβρίου 1996 και Ιανουαρίου 1997 πραγματοποιήθηκαν δύο καταβολές στη Γαλλο-Πολωνική Σχολή για ποσόν ίσο με 143.125 ECU (60.450 ECU στις 17 Σεπτεμβρίου 1996 και 73.675 ECU στις 13 Δεκεμβρίου 1996).

Ο εκκαθαριστής, με επιστολή του στις 11 Φεβρουαρίου 1999, υπέβαλε μια αρχική πρόταση στην Ευρωπαϊκή Επιτροπή - μέσω του Ιδρύματος του Τορίνο - για την πώληση του εξοπλισμού που αφορά το σχέδιο PEC 09742-97. Προτείνει την αποδοχή του ποσού των 5.000 PLN (περίπου 1.208 ECU), τιμή σχετική με την προσφορά που ελήφθη σε συνέχεια της εξέτασης της πιο συμφέρουσας προσφοράς. Η Ευρωπαϊκή Επιτροπή εξετάζει την πρόταση του εκκαθαριστή.

Η Ευρωπαϊκή Επιτροπή δεν μπορεί δυστυχώς να γνωστοποιήσει στον κ. βουλευτή κάποιο ποσόν, ούτε ενδεικτικά, διότι η διαδικασία της εκκαθάρισης βρίσκεται σε εξέλιξη. Η Ευρωπαϊκή Επιτροπή θα μεριμνήσει για την καλύτερη δυνατή υπεράσπιση των κοινοτικών συμφερόντων ώστε να ανακτήσει το μεγαλύτερο δυνατό ποσόν.

(1) ΕΕ C 289 της 11.10.1999.